b'\n_START_ARTICLE_\nPolesko rajonas\n_START_SECTION_\nGeografija\n_START_PARAGRAPH_\nRibojasi vakaruose su Gurjevsko rajonu, pietuose su Gvardeisko rajonu, rytuose su Slavsko rajonu, \xc5\xa1iaur\xc4\x97je\xc2\xa0\xe2\x80\x93 Kur\xc5\xa1i\xc5\xb3 marios._NEWLINE_Rajono plotas 2010\xc2\xa0m.\xc2\xa0\xe2\x80\x93 834,28\xc2\xa0km\xc2\xb2, i\xc5\xa1 j\xc5\xb3 35 719 (2000\xc2\xa0m.\xc2\xa0\xe2\x80\x93 28 000 ha) \xc5\xbeem\xc4\x97s \xc5\xabkio paskirties \xc5\xbeem\xc4\x97, 39 487 ha mi\xc5\xa1kas, 1112 ha vandens telkiniai. Rajone 2011\xc2\xa0m. buvo 66 apgyvendintos vietov\xc4\x97s, daugiausia pagal gele\xc5\xbeinkelius ir automobilinius kelius._NEWLINE_Rajono teritorijoje yra nema\xc5\xbeai nauding\xc5\xb3 i\xc5\xa1kasen\xc5\xb3\xc2\xa0\xe2\x80\x93 molis, durp\xc4\x97s (atsargos 350 000 t), nafta, sm\xc4\x97lis. Rajono teritorija teka up\xc4\x97 Deima.\n_START_SECTION_\nIstorija\n_START_PARAGRAPH_\n1946\xc2\xa0m. baland\xc5\xbeio 7 d. \xc4\xafkurtas Labguvos rajonas (rus. \xd0\x9b\xd0\xb0\xd0\xb1\xd0\xb8\xd0\xb0\xd1\x83\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xd0\xbd), kuris ap\xc4\x97m\xc4\x97 buvusi\xc4\x85 Ryt\xc5\xb3 Pr\xc5\xabsijos provincijos Labguvos apskrit\xc4\xaf, bet 1946\xc2\xa0m. rugs\xc4\x97jo 7 d. TSRS Auk\xc5\xa1\xc4\x8diausiosios Tarybos prezidiumo \xc4\xafsaku \xe2\x80\x9eD\xc4\x97l Kaliningrado srities administracinio teritorinio sutvarkymo\xe2\x80\x9c pakeitus rajono centro pavadinim\xc4\x85, pavadintas Polesko rajonu. Vykdant municipalin\xc4\x99 reform\xc4\x85, nuo 2008 m. oficialus pavadinimas\xc2\xa0\xe2\x80\x93 Polesko municipalinis rajonas.\n_START_SECTION_\nInfrastrukt\xc5\xabra\n_START_PARAGRAPH_\nPolesko rajone veikia Sankt Peterburgo valstybinio agrarinio universiteto filialas su 6 fakultetais (207 studentai) ir neakivaizdiniu skyriumi (894 studentai), profesinis lic\xc4\x97jus Nr. 21 (301 moksleivis), 4 vidurin\xc4\x97s ir viena pagrindin\xc4\x97 mokyklos, 8 ikimokyklin\xc4\x97s \xc4\xafstaigos._NEWLINE_Yra 64 viet\xc5\xb3 ligonin\xc4\x97, poliklinika, ambulatorija, 6 vaistin\xc4\x97s._NEWLINE_Veikia \xc5\xbeuvies, m\xc4\x97sos, duonos, pieno (s\xc5\xabri\xc5\xb3 gamybos), \xc5\xbeem\xc4\x97s \xc5\xabkio produkcijos perdirbimo \xc4\xafmon\xc4\x97s, i\xc5\xa1 j\xc5\xb3 did\xc5\xbeiausia\xc2\xa0\xe2\x80\x93 Kaliningrado m\xc4\x97sos perdirbimo \xc4\xafmon\xc4\x97 \xe2\x80\x9eDeima\xe2\x80\x9c. Yra keli stamb\xc5\xabs \xc5\xbeem\xc4\x97s \xc5\xabkio kooperatyvai ir fermeriniai \xc5\xabkiai._NEWLINE_Rajone 1500 egz. tira\xc5\xbeu leid\xc5\xbeiamas laikra\xc5\xa1tis \xe2\x80\x9ePolesskij vestnik\xe2\x80\x9c (\xd0\x9f\xd0\xbe\xd0\xbb\xd0\xb5\xd1\x81\xd1\x81\xd0\xba\xd0\xb8\xd0\xb9 \xd0\xb2\xd0\xb5\xd1\x81\xd1\x82\xd0\xbd\xd0\xb8\xd0\xba\xc2\xa0\xe2\x80\x93 Poles\xc4\x97s \xc5\xbeinios).\n_START_SECTION_\nPaminklai\n_START_PARAGRAPH_\nRajone nema\xc5\xbeai Istorijos ir kult\xc5\xabros paminkl\xc5\xb3, tarp j\xc5\xb3 XIV a. Labguvos pilis, kurioje veikia istorinis muziejus ir paveiksl\xc5\xb3 galerija.'